Sænski loftlagsaðgerðasinninn Greta Thunberg þurfti lögreglufylgd þegar hún mætti á loftlagsráðstefnu Sameinuðu þjóðanna í spænsku höfuðborginni Madríd í dag . Fjölmiðlar , ljósmyndarar og aðrir hópuðust í kringum hana og var ásóknin svo mikil að nokkrir lögreglumenn þurftu að fylgja henni hvert fótmál . Unga fólkið lætur ekki þagga niður í sér Thunberg tekur þátt í loftlagsráðstefnu Sameinuðu þjóðanna sem nefnist COP25 . Á blaðamannafundi sagði hún að ungt fólk væri komið til Madríd til að boða breytingar og að það myndi ekki láta þagga niður í sér . Hún sagðist einnig vonast til þess að ráðstefnan myndi skila „ einhverju áþreifanlegu “ . Fylgst hefur verið náið með ferðalagi Gretu til Madríd en hún lagði mikið á sig til að komast þangað án þess að notast við flugsamgöngur . Eftir þriggja vikna siglingu yfir Atlantshafið kom hún til hafnar í Lissabon í Portúgal í vikunni þaðan sem hún ferðaðist til Madríd . Þar var beðið eftir henni með mikilli eftirvæntingu og þegar hún loksins kom varð hún fljótlega umkringd af múg og margmenni . Mörgum þótti ágangurinn hreinlega hættulegur og mátti heyra viðstadda hrópa á þá sem stóðu henni næst að „ láta hana í friði . “ Á endanum fékk Greta lögreglufylgd í öruggt skjól . „ Fólk vill ekki breytingar og margir eru hræddir við breytingar . Ungt fólk er að kalla eftir breytingum og þess vegna er verið að reyna þagga niður í okkur og það sannar að raddir okkar hafa áhrif , “ sagði Greta við fjölmiðla við komuna á ráðstefnuna .